Seguiment mes de desembre de 2018\nAutor Tema: Seguiment mes de desembre de 2018 (Llegit 1617 cops)\n« el: Desembre 01, 2018, 10:52:50 am »\nRes, encetam el darrer mes d'aquest any tan profitós i amb tanta aigua que esteim tenint. Això sí, el mes començarà mínim amb una setmana d'anticicló, però a veure si amb sort tenim una segona quinzena de mes moguda (alguns models ja comencen a preveure moviment a llarg termini). De tota manera no seran tan avorrits aquests dies, alguns models preveuen isos +12/+14 a 850hPa entre dlluns i dijous, que tal vegada podrien ser suficients per a batre algun rècord de temperatura màxima per al mes de desembre. Ho haurem d'anar veient.\nRe:Seguiment mes de desembre de 2018\n« Respondre #1 el: Desembre 02, 2018, 00:19:12 am »\nNo crec que els 28°C de Palma del Nadal de 1909 es puguin superar...\n« Respondre #2 el: Desembre 02, 2018, 17:46:36 pm »\nCita de: Gregal en Desembre 02, 2018, 00:19:12 am\na Palma centre ? Son molts 28º per desembre\n« Respondre #3 el: Desembre 03, 2018, 15:53:08 pm »\nCita de: cap de fibló en Desembre 02, 2018, 17:46:36 pm\nJa te dic... 28ºC segons els arxius d´Aemet. Després mires el Wetterzentrale històric i.... uuuf\n« Respondre #4 el: Desembre 04, 2018, 09:49:30 am »\n« Respondre #5 el: Desembre 04, 2018, 13:39:59 pm »\nEls mapes d'aquell dia assusten un poc certament. Una iso +15ºC a desembre\nAra he pegat una ullada ràpida als models i he vist que cap allà el 10-12 de desembre, tant ECMWF com GFS plantegen un anticicló de bloqueig entre les Illes Britàniques i Escandinavia. Amb posició final encara per determinar, això sempre són bones notícies per a què retorni una mica de moviment cap a les Illes. N'estarem pendents\n« Respondre #6 el: Desembre 04, 2018, 22:34:56 pm »\n21,4ºC de màxima avui a l'aeroport de Maó, superant els 20,8ºC del 4 de desembre de 2006, així que tenim nou rècord per a un mes de desembre! Diria que ara feia uns quants mesos així mateix que no caia cap rècord de temperatura a les illes.\n« Respondre #7 el: Desembre 05, 2018, 13:45:45 pm »\nMolt me temo que repetirem la història del 28 de Febrer, quan una maleïda baixa subtropical va enviar a filar una situació que hagués pogut ser històrica. Cada cop que hi pens... edò ara tendrem una repetició, molt més dèbil, però repetició.\nAnam donant per acabat el 2018?\n« Respondre #8 el: Desembre 07, 2018, 23:14:47 pm »\nAcab de llegir un comentari d, un forero de Palencia a meteored . El seu comentari ha estat : "tiempo típico de la época, ... con cinco grados más" .\nPer jo resumeix perfectament el clima cap a on sembla que anam . Seguira ploguent com sempre , es a dir , molt irregularment, seguiran els anticiclons, les ventades , calor a l,estiu , dies bons i no tant bons,... pero amb un parell de graus mes.\nSi havia de nevar a 400m , o fara a 800m , i si havia de fer una gelada de -2º, sera tan sols de 0º . Aquest dies mateix que esta fent , serien la mar de normals al desembre , amb dos o tres graus manco tant a maximes com a minimes .\n« Respondre #9 el: Desembre 10, 2018, 11:02:26 am »\nPalma-Portopi va batre ahir récord de temperatura màxima per a un mes de desembre, amb 23.1ºC.\nÉs rècord pel període 1978-2017, que és el període amb dades a aquesta estació.\n« Respondre #10 el: Desembre 11, 2018, 11:28:44 am »\nSituació potencial de reventa-pluviòmetres a la Serra Dijous vespre\nVaja, que el 2018 encara podrà sumar més. A Sóller ja és l'any més plujós des de 1959.\n« Respondre #11 el: Desembre 11, 2018, 15:26:45 pm »\nAquesta depressió de dijous a divendres pot donar molt de joc de si, esperem que no sigui massa centrada i quedem dins forat massa temps. Tot un mes de ronya anticiclònica pot quedar arreglat en una sola jornada.\n« Respondre #12 el: Desembre 13, 2018, 17:16:29 pm »\nEl radar fa bona planta, i ens esperen un parell d'hores que poden deixar una bona regada sent especial important a la serra de tramuntana. Per cert, enguany acabarem l'any amb un bon grapat d'estacions per damunt dels 1.000 mm. Salut i a gaudir del temps!\n« Respondre #13 el: Desembre 14, 2018, 20:05:31 pm »\nBones! En Palma la vileta 28mm en episodio\n« Respondre #14 el: Desembre 14, 2018, 21:47:22 pm »\nBones per Lloret entre ahir i avui....34 mm! Ben ploguts, un gust. Per sa Serra novament bons registres, quin any més plujós.\nPàgina creada en 0.023 segons amb 24 consultes.


desembre de 2020 – Bloc Acàcies Cicle Inicial 1r\nAvui ha estat un dia molt especial a 1r. Hem fet cagar el Tió i ens ha cagat patates, sucs, gots i plats. Amb tot això hem pogut fer una pica pica deliciós!! També hem jugat, hem pintat, hem ballat i els nens i les nenes de 4t ens han regalat un detall de Nadal d’allò més bonic. Nosaltres els hem preparat un altre regalet fantàstic. Ha estat un dia amb moltes emocions i ara toca descansar i gaudir de les vacances i del Nadal.\nMoltes gràcies per la vostra col·laboració en aquest inici de curs. Us esperem al gener i…\nFotos últim dia 1r trimestre\nAuthor idiaz22Posted on 21 de desembre de 2020 Leave a comment on Últim dia del primer trimestre


Dona, gitana i pintora d'èxit | Per gustos els colors\n« L’art al rescat de l’humanisme. La Biennal de Venècia II\nL’espoli dels jueus »\nDona, gitana i pintora d’èxit\nUn 24 d’octubre de fa 56 anys naixia una gitana a Sariñena, Osca. Pocs mesos després la seva mare l’abandonava i la seva àvia se l’enduia a Barcelona, on una important comunitat gitana malvivia a les xaboles de Montjuïc. La noia, sense mitjans per anar a escola, va passar la primera infantesa pidolant pel carrer. A l’edat de deu anys la seva àvia moria i la noieta gitana era internada a un orfenat. Un cop de sort va voler que, tres anys més tard, una família burgesa del Masnou l’adoptés. La seva vida va donar un nou tomb quan els seus nous pares la van dur al Museu del Prado. Allà, commocionada davant Les tres Gràcies de Rubens, es va dir a si mateixa: «Jo vull fer això, seré pintora». Els pares adoptius, sensibles i cultes, li van posar un professor que era considerat un dels millors pintors fauvistes d’aquell temps. Quaranta anys més tard la nostra gitana és, avui, la pintora espanyola més cotitzada juntament amb Miquel Barceló i Juan Muñoz. Charles Dickens n’hauria fet una gran novel·la, però en aquest cas la ficció s’ha fet realitat.\nLita Cabellut té molt de gitana, físicament i psicològicament, també espiritualment. Cabell i ulls negres, vius i profunds, atrevida en la vida, nòmada, posseïdora de duende, aquest poder misteriós que ha fet de Camarón de la Isla, a qui escolta mentre pinta, un mite. Lita té una enorme necessitat de comunicar-se, d’expressar el que viu, el que ha viscut i el que sent. Pinta la condició humana, de la qual és ben coneixedora després d’haver conegut la indignitat, la misèria, la marginació, i haver-ne sobreviscut. El carrer li va ensenyar a conèixer les persones, la seva noblesa, la seva generositat, però també la seva mesquinesa i les seves misèries.\nEn els seus quadres, sovint de gran format, hi veiem cares i figures humanes a tall de radiografies de l’ànima. Una ànima que no només percebem a través dels ulls, finestra de l’ànima, també a través de la pell. Com ella diu «la pell és el portal de l’ànima». El color de la pell, les arrugues o la textura ens aporten valuosa informació sobre l’estat emocional de les persones: les que han rigut, les que han plorat, les que han patit…\nUna de les aportacions més interessants de Lita Cabellut a l’art contemporani és l’evocació d’aquesta idea de la pell com a expressió de l’ànima mitjançant una tècnica innovadora i complexa que neix de la pintura dels grans mestres. Després d’haver estudiat en profunditat Velázquez, Ribera, Goya, Rembrandt, la pintura flamenca i els frescos italians del renaixement, Lita Cabellut ha trobat una nova manera de donar vida als seus personatges amb una paleta de colors vius, temperamentals, i un ús del pinzell poderós però contingut, on res és superflu, anecdòtic. Afirma: «No estic creant res nou, hi dono noves formes». Així ho ha fet amb el craquejat, per exemple, una tècnica que prové dels frescos i que després d’estudiar-la durant anys ha modificat per a expressar el que la pell ens diu. El craquejat com a empremta del temps, evocació de la vida i la fugacitat del temps. També ha sabut plasmar a la tela aquesta llum d’Holanda, on viu des de fa vint anys, que tant la va seduir, una llum cristal·lina i transparent on els colors es veuen com a través d’un prisma.\nOn rau el seu èxit? Conscient d’una època en la qual tot succeeix a gran velocitat, la pintora sap que mantenir-se és molt més difícil que arribar-hi. Per arribar-hi ha hagut de treballar de valent. Anys d’estudi, constància i disciplina. I, com reconeix ella, haver estat en el lloc adequat en el moment adequat. El seu marxant ha estat clau en aquesta carrera meteòrica, un professional rigorós, ben relacionat i compromès.\nL’exposició «Retrospective», a la Fundació Vila Casas de Barcelona, fins al 27 de maig del 2018, recull els últims deu anys de la seva producció i és la primera gran exposició que té lloc a Espanya d’aquesta dona, gitana, barcelonina i internacional.\nThis entry was posted on sábado, noviembre 18th, 2017 at 11:34 pm\tand is filed under Sin categoría. You can follow any responses to this entry through the RSS 2.0 feed. You can leave a response, or trackback from your own site.


JUDITH CLARES: Quin model de negoci segueix Filmotech? Combineu opcions de venda, lloguer, subscripció i publicitat?\nJUAN ALÍA: Actualment existeixen dues modalitats de negoci. Tenim un model de tarifa plana amb subscripció a 9 euros, a través del qual es té accés a la major part del catàleg. Parlem de pel·lícules que es van estrenar com a mínim fa dos anys, és a dir, amb una antiguitat igual o superior als dos anys. I un altre model de lloguer o taquilla, a través del qual oferim pel·lícules més recents que van des de dos anys fins a la data. En aquest cas estaríem parlant d'un pagament únic amb preus que oscil·len entre 1,42 i 3 euros.\nJ.C.: Quin model de negoci està tenint millor acollida per part del consumidor?\nJ.A.: En el nostre cas, fins que vam estrenar la nova versió del site fa uns mesos, el model que teníem era únicament de taquilla, era pagament per visió. Des que tenim opció de subscripció amb tarifa plana, la veritat és que hem observat un incrementat notable en el consum i hem vist que té una bona acollida. Parlem d'un preu de subscripció accessible a canvi d'un ampli catàleg. En aquest sentit creiem que, si poses en valor la qualitat dels continguts, la seguretat i una sèrie de requisits, tens resposta per part de l'usuari.\nJ.C.: Teniu ingressos per publicitat?\nJ.A.: Ara per ara no, perquè realment el trànsit que tenim és petit. Si a poc a poc es va generant volum de trànsit, sí que podríem arribar a plantejar-nos comptar amb un model mixt de pagament i publicitat. A més, crec que per a les agències de publicitat el cinema i el seu consum a través de portals com Filmotech té un valor enorme, ja que disposem d'un catàleg molt ampli amb mil temes diferents i que permet segmentar perfectament a l'usuari per tipus de contingut. Així podria arribar una marca que vulgui accedir a determinat públic, a determinat perfil, i podríem segmentar perfectament tenint en compte la tipologia d'obres que consumeix. En aquest sentit, podríem incloure un espot publicitari davant d'una pel·lícula, d'un curt ... o una pàgina especial a fer per a determinada acció. En resum, sí que creiem que la publicitat jugarà un paper important però, per ara, els costos dels serveis de VoD són molt elevats i difícils de sostenir exclusivament amb models publicitaris. Considero que hi ha d'haver sempre un model de pagament.\nJ.C.: Quina política de preus segueix actualment Filmotech? Fixeu vosaltres els preus?\nJ.A.: En el cas de la tarifa plana, les condicions són les mateixes per a tots i el preu de venda és el mateix per al públic. En el cas de les pel•lícules de taquilla, tenim uns preus estàndard i tractem que el productor es mogui en aquests rangs perquè creiem que són els més competitius i els més adients. Però al final qualsevol productor que vulgui posar un preu a una obra perquè així ho consideri, l'estudiem i es pot posar. Sempre comptem amb el productor, que és al final qui pot decidir.\nJ.C.: Quin marge de beneficis pot tenir una plataforma de VoD com Filmotech en relació a qui us cedeix els drets?\nJ.A.: En el nostre cas oferim un 65% de benefici al productor. I el 35% restant és per cobrir els costos del servei.\nJ.C.: Consideres que actualment els preus són atractius per al consumidor?\nJ.A.: Crec que sí. Som conscients que el model de consum per Internet ha de tenir un preu més assequible en relació al DVD/BD, ja que aquest últim té un valor diferencial, perquè té la caràtula, té la fitxa, pot tenir una col·lecció especial, va dirigit a un públic, en part, més fetitxe. No obstant això és difícil competir amb altres portals que resulta que tenen tot el catàleg del món, fins la darrera estrena, i estan oferint la pel·lícula sense comptar amb l'autorització del productor i a cost zero. Tenint en compte aquest context, procurem posar els preus més assequibles possibles, sempre posant en valor al productor i elements clau com la qualitat del visionat.\nJ.C.: Quin volum de negoci té Filmotech actualment? ¿Comença a obtenir beneficis?\nJ.A.: Ara mateix podem parlar de trànsit. Comptem amb unes 160.000 visites al mes, i podem veure com ha anat pujant. Quant a consum, tenint en compte que fa poc que hem canviat el model i estem amb subscripció, no puc donar xifres exactes, però per ara és poc, encara ens movem amb xifres molt petites. Fins ara la pirateria ha fet molt de mal a portals de VoD com Filmotech. Esperem que això vagi canviant, que hi hagi un suport legal i que, poc a poc, cada vegada es consumeixi més cinema legal, posant en valor el que comentàvem: continguts editorials, qualitat del visionat, accessibilitat...\nJ.C.: Heu notat algun canvi amb el tancament de Megaupload? Increment de visites, més subscripcions...\nJ.A.: Sí, s'ha notat, encara que la veritat és que en el nostre cas va donar també la casualitat que, just en el moment en què es va tancar Megaupload, Filmotech va treure la seva nova versió amb tarifa plana, un parell de setmanes abans. En aquest sentit creiem que s'ha ajuntat una mica tot i que l'increment de trànsit que detectem, s'ha arribat a multiplicar fins per cinc, i de consum pot respondre a tots dos fets. A més, veus que hi ha un públic que sí que està interessat en adquirir els continguts de forma legal sempre que les condicions siguin interessants per a ells: que tinguin un bon catàleg, a un preu assequible, amb qualitat ... I això és el que intentem fer des de Filmotech. Centrant-nos en el nostre posicionament de cinema espanyol i llatinoamericà, comptem amb uns sistemes de qualitat i de seguretat que al final posen en valor el nostre producte.\nJ.C.: Qui considereu que és actualment la vostra competència?\nJ.A.: La pirateria.\nJ.C.: Us plantegeu internacionalitzar el projecte? Llatinoamèrica?\nJ.A.: Sí, volem obrir mercat i consolidar-nos tant a Espanya com a Llatinoamèrica.\nJ.C.: Creus que hi haurà lloc per a tantes plataformes de VoD al mercat espanyol?\nJ.A.: Crec que l'oferta legal és bona. Considero que és positiu que vinguin projectes com Netflix o altres per dinamitzar el mercat. De tota manera, fins que no acabem amb la pirateria no es pot parlar. En aquest sentit, com més oferta legal i més models existeixin perquè el públic pugui accedir al cinema, millor! Després haurem de tractar de posicionar-nos i de diferenciar-nos de la competència.\nJ.C.: Quin balanç faries des de Filmotech de la pirateria a Internet i de la revisió de la regulació en matèria de propietat intel·lectual en el nou context digital?\nJ.A.: En el cas de la Llei Sinde-Wert, que és el que ens toca, la veritat és que som molt optimistes i esperem que sigui un pas molt important per fomentar el consum de cinema legal. Confiem que a poc a poc aconsegueixi impedir que terceres persones s'estiguin lucrant en aquest negoci a costa dels productors, que són al final els que estan invertint els seus diners i estan tractant de produir i de contribuir al negoci.\nJ.C.: Finalment, Com veus el futur del vostre projecte? Quins reptes us plantegeu?\nJ.A.: Optimistes! Esperem que el sector vagi creixent, que cada vegada anem aconseguint nous títols, ampliem el catàleg, que anem obrint mercats, com et deia a Llatinoamèrica, i que qualsevol persona que vulgui veure una pel·lícula en parla hispana tingui a Filmotech com a referència. En aquest sentit, som optimistes perquè creiem que a poc a poc s'està vivint un canvi i que s'estan fent passos perquè les condicions canviïn i puguem consolidar-nos.\nVisita el bloc del postgrau: distribucion-audiovisual.blogs.uoc.edu


plaestanydigital.cat | Banyoles Televisió - Pujals dels Cavallers celebra aquest cap de setmana la seva festa\nPujals dels Cavallers celebra aquest cap de setmana la seva festa\nEls veïns i veïnes de Pujals dels Cavallers tornaran a vestir-se de gala aquest cap de setmana en motiu de la seva festa major. Aquest és el tercer nucli menys habitat dels deu que formen el terme municipal de Cornellà del Terri i és per això que durant l’any pràcticament no hi activitats festives per als veïns, més enllà d’aquesta festa major.\nSón menys de 60 persones les que hi estan empadronades però totes molt ben avingudes i són capaces de tirar endavant, cada any, una modesta celebració de la que se’n senten ben orgullosos. Un dia de retrobament per als que viuen al poble tot l’any però també per aquells que algun dia en van formar part i aprofiten la festa per tornar. Del senzill programa d’activitats destaca la vetllada que cultural que s’ha programat pel diumenge al vespre i que dóna un impuls a la festa. A partir de les 8 del vespre els veïns podran gaudir de diverses càpsules teatrals, a les 9 hi ha programades actuacions de cabaret, clowns i titelles i, a les 10, ball i música amb DanceOKÉ.\nTanmateix, la Festa Major de Pujals dels Cavallers arranca aquest dissabte i ho fa a les 6 de la tarda amb una tarda de jocs a l’aire lliure per als més petits que, en acabar, podran sorprendre’s però també riure amb l’espectacle de màgia del Mag Kevin. Tot plegat es rematarà amb una bona xocolatada. Ja al vespre, l’acte més esperat per tots els veïns, un sopar popular a la fresca i una sessió de ball. El diumenge, més enllà de la vetllada musical del vespre, al migdia es farà un ofici solemne cantat per Auriane Foucher i, en sortir de l’església, vermut. En principi, tots els actes es faran a la plaça major del poble, però si hi ha pluja es traslladaran a Can Font de Borgonyà.\nLa Travessia de l'Estany, posposada fins el 2021...


Nou acord amb Tastal.cat | Gremi Hostaleria de Terrassa\nL’objectiu d’aquest acord és beneficiar-nos de la seva gama de serveis i de les seves ofertes.\nTASTAL es compromet a:\nOferir l’accés al plan premium a cost zero per ser agremiats, lo que comportaa tenir més visibilitat online i més visibilitat en xarxes, apart de disposar d’una carta digital multi idioma gratuïta amb plats (amb al·lèrgens), begudes, vins i menús accessible desde un codi QR.\nEl Gremi es compromet a:\nFer difusió de TASTAL, tant a nivell de web com de xarxes Comunicar internament a que els agremiats etiquetin el perfil de TASTAL per a que republiqui les publicacions dels agremiats.\nA utilitzar aquest portal per fer les Rutes amb format digital.\nA que TASTAL aparegui com a col·laborador de les rutes organitzades pel Gremi.\nFirmen l’acord Xavi Gomez, president del Gremi Empresarial d’Hostaleria de Terrassa i Comarca, i David Gimenez, creador de Tastal.\nTàstal.cat és una web que ha creat David Giménez per donar un cop de mà a l’hostaleria, en aquests moments tan difícils pels que estem passant. A la web podem trobar, a través d’un mapa i un cercador, la informació de hostalers de Catalunya, carta de plats (amb al·lèrgens), carta de vins, carta de begudes, menús, i que s’auto tradueix en 5-6 idiomes.\nEstà adaptada a tablets i mòbils\nVisible sense necessitat de descarregar cap App\nAmb cercador avançat de hostalers i menús\nAmb mapa de hostalers i menús amb filtres\nConnecta usuaris amb hostalers\nDona visibilitat de la informació dels hostalers i la seva oferta gastronòmica\nDona visibilitat a les xarxes de l’hostaler\nTastal.cat també republica a l’Instagram les publicacions dels membres de Tastal.cat, i regala una versió de la fitxa que conté tota la informació del hostaler, i la seva oferta gastronòmica, accessible des de un codi QR per a tots aquells que no tinguin carta digital, o vulguin tenir una nova en diferents idiomes.\nÉs una iniciativa privada i no costa absolutament res de res per als agremiats.\nPodeu trobar més informació a https://tastal.cat/links.\nSi teniu dubtes podeu escriure un mail a David Giménez: tastal.cat@gmail.com


11 | Novembre | 2020 | BELLATERRA.CAT\nArchive for 11/11/2020\nALERTA AVISO CORREUS‼ Avisen d’una estafa massiva a través del «mail»\nPosted in Bellaterra, tagged Estafa massiva correus on 11 Novembre 2020|\nSi no vols ser víctima d’aquesta estafa, no obris ni descarreguis cap dels arxius que s’adjunten en aquest missatge. L’única cosa que cal fer és esborrar el correu electrònic\nEls hackers pretenen fer-se amb les teves dades bancàries i robar la teva informació personal\nL’Institut Nacional de Ciberseguretat (Incibe) ha llançat una alerta per un cas d’estafa i frau massiu que està tenint lloc per internet i en el qual s’està suplantant la identitat de Correus.\nDes d’INCIBE expliquen que s’ha detectat una campanya d’enviament de correus electrònics fraudulents que simulen tenir de remitent a Correus amb el propòsit de difondre “malware”, és a dir, un programari maliciós que busca infiltrar-se en un dispositiu sense coneixement de l’usuari o propietari. A través d’aquest programa espia, els delinqüents tracten d’aconseguir les dades bancàries i informació personal de la víctima.\nAquesta alerta, qualificada de 4 sobre 5 (de nivell alt) se centra, en els correus electrònics que tenen com a assumpte: “Orden Devuelta – [id (números aleatoris)]”.\nEn aquest missatge s’informa que s’ha tractat de lliurar un suposat paquet però que no ha estat possible de realitzar, i per això, es convida a l’usuari a què reprogrami l’enviament en el termini de tres dies a una nova adreça, previ pagament d’una quantitat de diners que varia entre 2,99 i 3,40 euros\nEls correus contenen un enllaç que simula ser de l’àrea de clients de Correus, i una vegada que l’usuari ha clicat sobre l’enllaç, aquest és redirigit a una pàgina web maliciosa on es descarregarà el “malware”.\nEL GRAN RECAPTE DES DE BELLATERRA: Fes un bizum al Banc dels Aliments‼\nPosted in Bellaterra, tagged Banc dels Aliments, Gran Recapte de Bellaterra on 11 Novembre 2020|\nDes de la irrupció del COVID-19 els Bancs dels Aliments hem donat resposta a una creixent demanda d’aliments per part de les entitats socials, un increment de persones ateses que supera el 40% respecte al mateix període de l’any passat.\nAl Banc dels Aliments hem distribuït al llarg del 2020 més de 15 milions de quilos d’aliments que han arribat a 262 mil persones a través de 636 entitats receptores; també es van distribuir 275 mil àpats cuinats durant el confinament.\nEl valor d’adquisició pel públic dels aliments distribuïts s’estima en uns 35 milions d’euros.\nEstimem que l’emergència social derivada de l’emergència sanitària s’allargarà al llarg dels propers mesos i/o anys i afectarà a més persones.\nDetalls de contacte: 933464404\nCarrer dels Motors, 122,\nVIA VERDA AMB BROSSA I PODA❓Com és natural no s’han de deixar brossa ni restes de poda al espais naturals amb fauna salvatge\nPosted in Bellaterra, tagged Paperera via verda Bellaterra on 11 Novembre 2020|\nLa Diputació recomana que als espais on hi ha fauna salvatge no hagin papereres, per això no té sentit les papereres instal·lades a la Via Verda del Vallès, també casa natural porcs senglars de Collserola.\n“Menys feina per la brigada de neteja, amb la recollida que fa els dijous, i el canvi de bossa de plàstic”\nPaperera amb brossa a la Via Verda de Bellaterra |BELLATERRA. CAT\nTOTA BELLATERRA A 20 I 30 KM HORA [VÍDEOS] El Govern redueix a 30 km/h el límit de velocitat als carrers d’un únic carril per sentit de circulació (20 km/h sense alçada entre vorera i calçada)\nPosted in Bellaterra, tagged BV-1414, Cami Antic de Sant Cugat, Casas i Amigo, Pin i Soler, Tota Bellaterra a 20 i 30 km h on 11 Novembre 2020|\nEl Govern redueix a 30 km / h el límit de velocitat als carrers d’un únic carril per sentit de circulació\n“La Diputació tindrà força feina per actualitzar la seva BV-1414 i l’EMD de Bellaterra la resta de carrers”\nTrams de la BV-1414 al seu pas per Bellaterra, sense diferència d’alçada entre calçada i vorera (20 km h.) |BELLATERRA. CAT\nLa mesura també afectarà a aquelles vies amb d’un sol sentit\nA Bellaterra, aquests carrers suposen la majoria de les vies del poble.\nA més, s’endureixen sancions com anar amb el mòbil (sis punts)\nEl Govern ha aprovat aquest dimarts, en Consell de Ministres, un reial decret que redueix el límit genèric de 50 a 30 km / h als carrers d’un sol carril o d’un únic carril per sentit de circulació, que són la majoria en les ciutats espanyoles (per exemple, el 80% de les vies a Madrid). Aquest Reial decret veu la llum després que la Direcció General de Trànsit (DGT) comencés a treballar fa gairebé dos anys en aquesta mesura, que suposa una reforma considerable de el Reglament General de Circulació. Així mateix, i amb una altra sèrie de mesures decretades, no entrarà en vigor fins d’aquí a sis mesos.\nCarrer Pérez Moya de Bellaterra sense alçada entre calçada i vorera |BELLATERRA. CAT\nModificació més que important a la DGT que durant els últims mesos havia tingut el decret hibernat al Ministeri d’el Interior perquè el Govern va estar l’any passat en funcions durant vuit mesos -període en el qual el Consell de Ministres només va poder despatxar assumptes ordinaris, la crisi de l’coronavirus ha retardat l’aprovació de temes aliens a eliminar l’expansió de l’covid-19 i quedava pendent l’informe preceptiu de el Consell d’Estat.\nCarrer Casas i Amigó sense alçada entre vorera i calçada [20 km h) |BELLATERRA. CAT\nLa DGT farà retocs a les etiquetes dels cotxes i introduirà alguna nova\nEl text fixa 3 límits genèrics de velocitat a les vies urbanes (actualment n’hi ha un i és de 50 km / h): 20 km / h per als carrers de plataforma única de calçada i vorera, 30 km / h per a les d’un únic carril per sentit de circulació i 50 km / h per a les de dos o més carrils per sentit (en aquest últim cas, 40 km / h per als vehicles amb mercaderies perilloses) i per a les travessies. Els carrils bus o reservats per a taxis o altres usuaris no compten en aquestes limitacions genèriques.\nCamí Antic de Sant Cugat de Bellaterra sense alçada entre calçada i vorera |BELLATERRA. CAT\nEl ministre de l’Interior, Fernando Grande-Marlaska, ha comentat després de la seva aprovació que aquest decret “millora la circulació a les ciutats”. “Rebaixar la velocitat de 50 a 30 km / h disminueix 5 vegades el risc de morir com a conseqüència d’un atropellament, i no impedeix la fluïdesa de la circulació”, ha recordat Marlaska.\nEl ministre ja va recordar en els últims dies que l’any passat es va reduir el límit de 100 a 90 km / h per a totes les carreteres convencionals (és a dir, d’un carril per sentit i sense separació física entre tots dos), el que ha ajudat a que s’hagi reduït “d’una manera substancial” el nombre de víctimes mortals i de ferits greus.\nAninguda Bertomeu de Bellaterra sense alçada entre calçada i vorera |BELLATERRA. CAT\nCanvis en les sancions per punts\nAl costat d’aquesta modificació en el límit de velocitat en ciutats, el Consell de Ministres també ha aprovat diversos canvis en les sancions de l’carnet per punts. Entre elles, l’ús del mòbil passa a estar multat amb sis punts (pels tres actuals), no portar el cinturó tindrà una pena de quatre punts (respecte a tres) i tenir un sistema de detenció de radars serà sancionat amb tres punts.\nKm3 carretera BV-1414 sense alçada entre calçada i vorera||BELLATERRA. CAT\nEn un altre ordre de coses, s’inclou la possibilitat de recuperar 2 punts per la realització dels cursos de conducció segura certificats per la Direcció General de Trànsit. “Una ordre ministerial desenvoluparà els requisits necessaris i les condicions que han de complir”, ha detallat la DGT.\nA més, la reforma unifica en dos anys el termini que haurà de transcórrer sense cometre infraccions per recuperar el saldo inicial de punts, període que ara varia en funció de la gravetat de la infracció comesa.


Catalunya: si els fets no assenyalen la nostra decadència, ja ens explicareu què volen dir - Converses a Catalunya\nEn aquesta setmana que tot just comença, Catalunya concentra les portades informatives d’Espanya, i en alguns aspectes és notícia internacional. El problema és que aquesta gran notorietat no és precisament per a bé.\nEls nous aldarulls a Barcelona després de la desolació causada a l’internacionalment conegut Passeig de Gràcia, amb l’atac incendiari a un vehicle de la Guàrdia Urbana amb una agent dins (una imatge que ha fet la volta al món), genera la pitjor imatge de la ciutat que es pugui desitjar en les actuals circumstàncies de desertització econòmica en la qual viu: la violència va associada al nostre país.\nPer si no n’hi hagués prou, la CUP es nega a condemnar els fets i Arran, i altres organitzacions d’aquesta família política, celebren aquelles agressions i aporten instruccions de com fer front a la policia. Cal preguntar-se, ara que això es porta tant, si en aquesta acció dels grups de la CUP no hi ha clarament un delicte d’odi que ha de ser perseguit d’ofici per la Fiscalia.\nLa violència s’ha convertit en una patata calenta de la negociació, perquè la CUP és la nineta dels ulls d’ERC, i tant pot acabar aquesta organització com a força de govern, que presidint el Parlament. El problema de la governabilitat futura del nostre país seria indescriptible i podria superar al de l’època Torra.\nNo és un bon signe en aquest sentit que el candidat a la presidència, Pere Aragonès, que tant va trigar a condemnar els fets, ara davant els nous disturbis sigui incapaç d’utilitzar el mot “policia” i condemni els atacs “als servidors públics”. Un president amb aquests complexos difícilment farà bé la seva feina.\nPer complicar-ho més, hi ha la negociació barrejada amb les exclusions. Els independentistes exclouen el PSC, els comuns que tenen una representativitat mínima es permeten, per la boca de Jessica Albiach, que potser s’ha empatxat amb tants cartells amb la seva imatge, donar lliçons de modus, afirmant que “pel bé del país és que JxCat es quedi fora del govern, no serem on siguin ells”, com si la seva minsa representativitat la situés en un altar que li permet determinar a qui li toca i a qui no estar al govern, i a més fer-ho en nom de Catalunya.\nHi ha també el cinturó entorn a Vox, que tal com van les coses de desgavellades només pot que enfortir-lo, perquè el convertirà en protagonista. Com el tonto que quan el dit del savi assenyala la lluna ell mira el dit, els nostres partits polítics no s’adonen que no és important el cordó, sinó el prestigi dels qui l’executen. A Alemanya funciona perquè Merkel, la CDU i el CSU tenen el reconeixement dels seus conciutadans, a França només ha servit per engreixar les forces de Le Pen, que ja fa anys que són l’única alternativa al president de torn.\nHi ha, en tot plegat, una evidència escandalosa: com poden pretendre governar-nos bé a tots si la major part del temps l’inverteixen a desqualificar-se entre ells, que vol dir desqualificar tots els ciutadans que no pensen el mateix.\nEn aquest context, l’ANC s’instal·la als núvols en lloc de fer aterrar la política a la realitat i proclama no desaprofitar “el grandíssim resultat del 14F”, aquell que consagra la pèrdua de més de 600.000 vots per part de l’independentisme. Amb el consol que “els altres encara n’han perdut més”. Pura partitocràcia, i això fa inútil a l’ANC. En realitat el problema de fons és que tenim una classe política de vol i tremp gallinaci.\nAmb tot això, la indignació de la societat creix i més de 150 associacions i grans empreses exigeixen “que la Generalitat i els ajuntaments exerceixin la seva autoritat i les seves responsabilitats sense complexos a fi de recuperar la pau i la convivència als nostres carrers”. I signen una llarga llista on hi ha Foment, Pimec, Femcat, Cecot, associacions com el RAC, UFEC, la Federació d’Hostaleria de Catalunya, Forum, Pont Aeri, Barcelona Oberta, i un llarg etcètera.\nPer acabar-ho d’adobar, la notícia internacional, que supera la del cotxe de policia cremant, és l’entrada de la policia a les instal·lacions del Futbol Club Barcelona i la detenció de Bartomeu, l’expresident, i tres col·laboradors més que després de ser detinguts han passat la nit a la comissaria. És un escàndol que commou al món esportiu internacional donada la importància del Barça i que contribueix a deteriorar encara més la imatge de Catalunya. La idea que el Barça és “més que un club” ha quedat destruïda.\nPer acabar d’embolicar la troca, la Fiscalia de Catalunya ha denunciat el president sortint del parlament d’ERC, Roger Torrent, i tres membres més de la mesa, per desobediència al Tribunal Constitucional. Un fet que situa una vegada més als republicans d’avant la niciesa absoluta de les seves negociacions amb el govern espanyol.\nJa era el nostre punt de vista que les eleccions no resoldrien res. Però la realitat supera les perspectives. No és que no hagin servit de res. És que han empitjorat la situació.


Temps de cura i conciliació a les empreses - Institut infància i adolescència\nDes de l’Institut Infància i Adolescència hem contribuït com a membres del jurat del V Premi Barcelona a l’Empresa Innovadora en Conciliació i Temps de l’Ajuntament de Barcelona a reconèixer les empreses i organitzacions compromeses amb la millora de la conciliació de la vida laboral, personal i social.\nEn la valoració de les experiències presentades al premi des de l’Institut hem establert cinc criteris principals. En primer lloc, reconèixer les empreses i organitzacions que afavoreixen especialment la compaginació de la vida laboral amb la cura dels infants i adolescents. El segon criteri és que les mesures s’implantin amb criteris de coresponsabilitat, és a dir, que es dirigeixin cap a homes i dones indistintament. En tercer lloc, que es tracti de mesures on s’incorpori la flexibilitat horària d’entrada i sortida. El quart criteri és que també permeti l’adequació de les vacances i, sobretot, permeti l’adaptació a les vacances escolars. I en cinquè lloc, la promoció de millores en els permisos vinculats a la cura més enllà del que determinen els convenis col·lectius.\nEl premi es lliurarà l’any vinent en un acte públic com a reconeixement a les bones pràctiques dutes a terme per empreses i organitzacions de quatre categories: menys de 10 treballadors/es, entre 10 i 50, entre 51 i 250 i més de 250 treballadors/es.\nActualització a febrer de 2017:\nPodeu consultar la nota sobre el lliurament de premis i la relació de premiats


El CDIAP ofereix dos tallers per treballar l'estimulació en nadons\nLa primera xerrada del cicle va ser un èxit de públic\nEl taller previst per divendres 21 estarà destinat als nadons entre 0 i 7 mesos, i el dia 7 de març se'n farà un altre per a infants de 8 a 18 mesos\nEl Centre de Desenvolupament i Atenció Precoç del Garraf ofereix aquests primers sis mesos de l'any un nou cicle de xerrades adreçades a famílies amb infants de 0 a 3 anys i als diferents professionals relacionats amb la petita infància.\nA finals de gener es va celebrar amb èxit d'assistència la xerrada sobre els possibles trastorns del llenguatge, i ara és el torn de fer un taller pràctic amb nadons, per tractar l'estimulació en l'etapa de 0 a 18 mesos.\nDavant la demanda i preveient que les edats dels nens són molt diverses i per tant les seves necessitats no seran les mateixes, s'ha dividit el taller en dos i s'han ampliat les inscripcions. Així, el proper divendres 21 de febrer la fisioterapeuta del CDIAP Garraf Arantxa Martínez oferirà el taller sobre estimulació motriu destinat a nadons d'entre 0 i 7 mesos. I divendres 7 de març serà el torn del taller psicomotriu amb infants entre els 8 i els 18 mesos. Aquest últim és l'únic taller que es farà a les instal·lacions del CDIAP2, al carrer de Cristòfol Raventós, 1B.\nL'horari de totes les xerrades i tallers, que es faran al centre cívic La Geltrú, és en divendres a les 9.30h. Es recomana puntualitat als assistents. Degut a l'èxit de participació de l'any passat, enguany és necessària la inscripció prèvia per a totes les xerrades. Es pot fer a través del telèfon 93-815.64.43 o el correu electrònic cdiapgarraf@cdiapgarraf.cat.\nDivendres 28 de març el tema de la xerrada serà "El meu fill no menja. Què puc fer?", amb la psicòloga del CDIAP Garraf Aurora Baena. "Com educar els nostres fills" és el títol de la xerrada de divendres 25 d'abril, amb la psicòloga del CDIAP Garraf Montse Asensio. Divendres 30 de maig es parlarà de "Quan i com retirar els bolquers", a càrrec d'Aurora Baena. Finalment, divendres 13 de juny el títol és "Preparem l'arribada del nadó", dirigida especialment a embarassades, amb Arantxa Martínez.\nEl Centre de Desenvolupament Infantil i Atenció Precoç del Garraf organitza aquest cicle de 6 xerrades informatives com un espai per trobar resposta als dubtes que van sorgint als pares i mares, i on es pot aprofundir més sobre el desenvolupament infantil, amb l'objectiu d'aportar eines per ajudar a resoldre les situacions.


jaumetolosa.blogspot.com: MDS 08: MOLT MÉS QUE UNA CURSA\nMDS 08: MOLT MÉS QUE UNA CURSA\nFoto:Pablo Segura,Haima 9\nSi entenem per cursa un objectiu per el qual ens preparem durant mesos, i que té una sortida i una arribada, i que a més, si l´acabem ens dona una gran satisfacció, el Marathon des Sables és una cursa.\nSi som capaços de viure l´experiència que et brinda més enllà de la competició, t´adones que el MDS és molt més.\nLa preparació no és sols a nivell físic, ni tan sols afegint-hi la preparació a nivell mental. És gestió de forces, de motivació, elecció del millor material amb el mínim pes possible, decidir el menú de tota una setmana prioritzant la supervivència per sobre d´una dieta saludable i el pès per sobre del gust, i a més si és la primera vegada que hi participes, et trobes amb la sensació que ho fas a cegues i per molt que t´informis i que t´aconsellin, la teva decisió final no té cap garantia de ser l´adecuada o la millor.\nEl desenvolupament de la cursa vol dir posar el cos i la ment a límits -no diré sobrehumans, no voldria fer-me l´heroi- però si a nivells de patiment dificils d´aconseguir en una altra cursa. Dia rera dia s´acumulen km i mes km (31,5-38-40,5-75.5-42,195-17,5) carregant una motxila de més de 13 kg, travessant grans extenssions de dunes altíssimes, serralades fetes de pedres i sorra amb uns desnivells de més del 25%, rius i llacs assecats on el terra sembla ferm però t´enfonses passa si passa també, extenssions inmensament planes on la vista es perd a la cortina tipus miratge que crea la calor i en les quals una inmensitat de pedres dificilment et deixa posar el peu pla, una calor sofocant que al migdia pot voltar entre 45 i 50 º C només soportable gràcies a la poca humitat ambiental, però que et pot portar rapidament a una deshidratació fulminant, una alimentació no del tot òptima i unes nits fredes en les quals el cansament no et deixa descansar bé i on les pedres del terra, i les tempestes de vent i sorra no hi ajuden gens, són un seguit de variables que sumades fan del MDS un repte diferent, difícil i dur per un costat, però atractiu, emocionant i inmensament gratificant per l´altra.\nEl fet de poder rebre mails de familiars i amics, que ens imprimien i ens donaven a diari era una balsam extraordinari. És difícil explicar el que sentia en aquells moments, una barreja d´enyorança, alegria, càrrega de piles i de motivació. L´aparició a diferents llocs del recorregut de cares conegudes animant a tots per igual(gracies al periodista Xavier Aldekoa i a la fotografa Cova)era una empenta enorme. Això, juntament amb l´amistat que es crea amb els companys de cursa( sobretot amb els de la Haima 9) on tots som de tots a l´hora de donar un cop de ma, prescindint de l´estatus social, de la conta corrent, de la raça o nacionalitat, i fins i tot evidentment del lloc a la classificació, fan d´aquesta cursa un esdeveniment social que a mi, i crec que a tots els que l´hem viscut, ens ha suposat un canvi radical en la nostra visió de la vida i en la nostra visió del mon.\nRealment estic molt content d´haver quedat el 55 de 825 participants, però tal com ens va dir Jorge Aubeso i que ja transcriu Xavier Aldekoa al seu blog: “correr por el desierto es una tonteria, lo realmente importante del Sables no se mide ni en tiempo ni en kilómetros”. Nomes per haver conegut gent així ja ha valgut la pena.\nJaume Tolosa Anglada, dorsal 603 al 23 Marathon des Sables , del 30de març al 5 d´abril del 2008\nPublicat per Jaume Tolosa a 17.4.08\nHola Makina, molt bona la reflexio, i jo estic convençut que tots els participans que han fet el Sables en un moment o altre de la cursa si que han fet esforços sobrehumans, segur que tots els participants heu arribat al limit en algun moment i d'una forma o un altre heu tirat cap endavant, aixo es el que fa especials a totes les makines que heu fet el sables, i tu a sobre ens has deixat a tots sense paraules amb aquesta pocició.\nFelicitats i a per la proxima (ja he vist que tens molts admiradors).\nCarme, Carla e Ignasi\n18 d’abril de 2008 a les 0:30\nNomés tinc paraules de felicitació!!! I jo que dinant a Roda a casa l'altre dia deia os3 mira en Luis Enrique corrent com un home boix pel desert. I salta ma mare i em diu... en Luis Enrique res de res comparat al que ha fet en Tolosa, i jo: quin Tolosa?? I em diu.. coi en Jaume... Me n'he enterat tard. Però et felicito, ara ja sé on trobar-te i seguir les teves "gestes" (la Mirens m'ha donat el bloc)\n18 d’abril de 2008 a les 11:43\nV.i R. ha dit...\nEns ha agradat la teva reflexió del que ha representat per tú la MDS. i el que n'has tret, el pare i jo, estem molt contents i alhora orgullosos de com i del que ens estas transmeten, igual que tú, suposo que de diferent manera, veiem molt important la marató però principalment el tracte humà que hi has trobat.\n18 d’abril de 2008 a les 17:57


Així_com_cell: de novembre 2018\nNo fa pas tants anys, o així m'ho sembla, que una obra de teatre de capa i espases, omplia els espais escènics professionals i d'afeccionats en aquest país, pel mes de novembre. Actors de fama recitaven i entonaven els populars versos de Zorrilla, de la Posada del Laurel, de l'escena del sofà i no cal dir, del cementiri.\nUns joves cavallers, fills de bones famílies rivalitzaven a veure qui tenia més èxit amorós amb el sexe contrari, sense importar la manera, que en la guerra i l'amor tot és permès. Un es deia Don Juan i l'altre Don Luís. I perquè ho recordo ara?. Per parlar de coses del passat?. Doncs, no.\nUna cosa molt actual és la principal causa. Es tracta d'aquest serial de tarda "Com si fos ahir" , i un dels seus personatges: l'Andreu, aquest infermer que sembla que ha de tenir aventures amb totes les fèmines de la sèrie, però no és un donjuan, el burlador, sinó més aviat un enamoradís donluís.\nÉs notori que Don Luís a l'inrevés que Don Juan, s'enamora de totes les seves conquestes, com li passa a l'Andreu. Malgrat o potser per la inseguretat que presenta el personatge en la seva àrea emocional, s'enamora de molts dels personatges femenins que li passen pel davant, després del seu fracàs matrimonial. Contrasta la seva immaduresa emotiva amb la seguretat que mostra en l'àmbit professional, on és respectat i valorat per les seves capacitats. Potser així ho volen els guionistes que presenten una rècula de personatges tots ells amb un fet comú, de presentar assignatures pendents de la seva etapa adolescent (suposo que d'aquí ve el títol), un ahir que retorna tossudament per no haver solucionat els problemes de l'espai vital passat i que els hi condiciona no poder viure l'ara i el demà d'una manera emocional confortable. L'Andreu no sabrà mai fer feliç una dona, els seus dubtes només portarà a relacions impossibles inclús traint amistats, però seguirà enamorant-se.\nEl Don Juan Tenorio és un burlador de donzelles, casades i vídues, però no un abusador. Usa l'atractiu del seu físic i la seva paraula enganyosa però poètica, per atraure la dona que cau enamorada als seus encants. Sap seduir. Encara que també usa l'engany i la suplantació d'identitats. Res a veure amb aquesta plaga d'abusadors que patim en aquest segle XXI, que han d'actuar en grup, que usen drogues per fer perdre la voluntat, atemoreixen a les seves burlades / abusades.\nEl mite de Don Juan ha omplert multitud de creacions literàries, obres de teatre, tesis filosòfiques, assajos intel·lectuals... que van des del seu repudi pel seu llibertinatge (el barroc Tirso de Molina), a certa simpatia juvenil (el romàntic José Zorrilla), fent tesis sobre la seva sexualitat (Gregorio Marañón), o creant òpera, (Don Giovanni de Wolfgang Amadeus Mozart).\nPossiblement la més popular obra de teatre és la de Zorrilla, tal com ens ho va fer veure Antonio Machado:\n"El Don JuanTenorio de Zorrilla es, hasta la fecha, el más desacreditado de todos los Don Juanes. Los doctos lo desprecian. El pueblo, en cambio, lo ha hecho suyo y lo defiende de los ataques de los doctos y de los pedantes. Lo defiende a su manera, yendo al teatro a verlo y admirarlo".\nPodrem tornar a veure-la algun dia en teatres professionals o d'afeccionats?\nPublicat per Joan Antoni a 3:35 1 comentari:


La troballa de noves eines neandertals prova un canvi tecnològic\nInici Temes Actualitat La troballa de noves eines neandertals prova un canvi tecnològic\nEls utensilis, de 58.000 anys d'antiguitat, han aparegut al jaciment de l'abric Romaní\nEina laminar de sílex vermell - Gerard Campeny/IPHES\nL'excavació que ha portat a terme l'Institut Català de Paleoecologia Humana i Evolució Social (IPHES) durant el mes d'agost ha aportat noves dades sobre els campaments neandertals de l'abric Romaní, a Capellades, que evidencien un canvi tecnològic important.\nLes eines de sílex trobades, de 58.000 anys d'antiguitat, pertanyen a l'època de màxima esplendor de l'‘Homo neanderthalensis' i estan construïdes a partir de làmines amb fils tallants. Eudald Carbonell, director de l'excavació, ha destacat que "és la primera vegada que es troba aquesta tecnologia laminar al jaciment". Un altre canvi que s'ha observat és la utilització del gres, el precursor de la pedra tova, que estaria relacionat amb l'obtenció de les làmines.\nEls resultats també indiquen que els neandertals feien estades molt breus en aquesta zona. Les poques peces de restes de fauna que s'han trobat corresponen als esquelets de dos o tres animals. Per això, Carbonell afirma que l'escassetat de restes de fauna "indica que l'abric Romaní fou utilitzat com un lloc de pas on s'instal·larien durant espais breus de temps".


Aplec de Sant Pere de Ponts i inauguració espai museístic de la Col·legiata\nCom cada primer de maig va tenir lloc l’Aplec a la Col·legiata de Sant Pere de Ponts, amb tot un seguit d’actes per a poder celebrar aquesta diada tan important per a Ponts.\nA primera hora es va fer una passejada solidària on els més de 300 participants de totes les edats han col·laborat aportant productes alimentaris i d’higiene o fent un donatiu que anirà destinat a Càritas Parroquial i a la tasca que es realitza a nivell de Ponts i rodalia per a ajudar les famílies que estan en risc d’exclusió social i que no tenen cobertes les necessitats bàsiques del dia a dia.\nAl migdia va tenir lloc la Missa de la Trobada que ha estat acompanyada pels cants de la Coral Pontsicana i concelebrada per Mn. Bonifaci Fortuny i Mn. Jaume Mayoral. La celebració s’ha iniciat amb el Ballet de Déu que han dansat les majorales i majorals del Roser d’enguany. Una celebració que ha tingut un record pels difunts del darrer any i especialment per l’historiador i president dels Amics de Sant Pere de Ponts, que va morir fa uns mesos. Al final de l’Eucaristia s’han cantat els goigs de Sant Pere, un moment molt emocionant per als presents ja que feia temps que no s’havien cantat en aquesta festa.\nDesprés va tenir lloc un petit concert de la Coral Pontsicana i l’acte institucional de record i agraïment al Sr. Manuel Gabriel, on la Presidenta dels Amics de Sant Pere, la Sra. Francesca Bernaus, la Vicepresidenta del Consell Comarcal, Sra. Mª Antònia Pubill i l’Alcalde de Ponts, Il·lm. Sr. Francisco García han adreçat la paraula als assistents. Tots ells han destacat la tasca d’entrega i estimació del Manuel envers la Col·legiata i també envers les tradicions i devocions de Ponts.\nDesprés ha tingut lloc la inauguració del petit espai museístic ubicat a l’antiga Sala Capitular de la Canònica de Sant Pere de Ponts, un espai que acull i mostra al visitant part del patrimoni arqueològic de la Col·legiata.\nL’Aplec de Sant Pere com tants altres aplecs que tenen lloc en aquest temps pasqual ajuden a viure el sentit de festa i celebració del temps litúrgic que vivim com a Església, i permet comunicar-ho i proposar-ho a les moltes persones que participen d’aquests actes festius i celebratius.


'Tornarem a Bruges': Abans del gol ja era un punt molt treballat - El diari digital de Sabadell - iSabadell\n‘Tornarem a Bruges’: Abans del gol ja era un punt molt treballat\nEscrit per Axel Torres el 25 febrer 2013\nEl partit de Xerez em feia molta por. Estava convençut que el perdíem. Perquè era impossible igualar el seu estímul. Perquè, amb entrenador nou, amb la consigna de “comencem des de zero i anem a mort”, un equip ferit i que té millor plantilla del que mostra la classificació és perillosíssim. Pensem que hagués estat al revés. Pensem que haguéssim estat nosaltres els últims i que vingués un equip a la Creu Alta situat a la zona còmode. Exigiríem al nostre equip que sortís a menjar-s’ho tot, que superés al rival en collons. I si ho fes, ens semblaria normal. No pensaríem pas que el partit del Xerez és lamentable, sino que el nostre està ple d’orgull. Perspectives.\nS’havia criticat molt el rendiment defensiu d’Almería. Així que l’aproximació al partit del Sabadell a Chapín em va semblar la més lògica: prioritzar la solidesa. Estar més atents que mai al darrera perquè s’havien encaixat 11 gols en les últimes tres sortides. Assegurar la porteria a zero, i a partir d’aquí ja es veuria. En aquest sentit, l’actuació global de l’equip a Xerez va ser impecable. Va limitar moltíssim les ocasions de gol d’un rival que jugava amb l’avantatge de sentir-se desesperat, una circumstància que sovint elimina la por. El Sabadell va estar seriós, madur, va aconseguir que el ritme del partit fos baix quan convenia i va fer un esforç solidari sense mig centre defensiu pur l’última mitja hora amb inferioritat numèrica. El punt era treballadíssim. Després va arribar la fortuna. Benvinguda.\nTinc la sensació que no valorem prou el que estem fent. Mitja hora després de l’ascens d’Ipurua, li vaig dir al meu acompanyant: “Ostres. Fins ara no me n’havia adonat que el més probable és que l’any que ve tornem a baixar”. I no hem tornat a baixar. Seguim a Segona, gairebé dos anys després, i tenim 42 punts al febrer. En portem 14 més que el primer que baixaria. Després de tants anys a Segona B, em pensava que això no ho viuria. Vull disfrutar-ho cada setmana, cada vegada que surt la classificació en una televisió estatal, cada vegada que recordo a quins camps jugàvem abans i a quins camps juguem ara. Vull disfrutar-ho perquè, quan s’acabi, no em pugui retreure que vaig passar-me els anys gloriosos del retorn a Segona amargat perquè li demanava al meu club el que probablement ja no em pot donar.\nPerò un dia tornarem a Bruges.


Immobilitzen una furgoneta mal aparcada, sense assegurança ni ITV - Diari de Terrassa\nImmobilitzen una furgoneta mal aparcada, sense assegurança ni ITV\nUn particular va informar a la Policia Municipal dimarts al vespre que a la zona de càrrega i descàrrega del carrer Bartrina feia més de mitja hora que hi havia una furgoneta estacionada. Des de la central es va realitzar la consulta a Trànsit amb les dades del vehicle que va facilitar el requeridor. Es va comprovar que el vehicle no disposava de l’assegurança obligatòria i tenia la ITV caducada. Una unitat va acudir al lloc per tal de verificar les dades. Va realitzar les denúncies pertinents. Es va donar avís a Egarvia per procedir a la retirada del vehicle a les seves dependències.


Segon empat consecutiu del Palamós, que perd d'aquesta manera el liderat en benefici del Girona B. Els de Joan Màrmol van aconseguir un 2-2 al camp del Mollet en un partit vibrant i intens en el que van haver d'igualar el resultat fins a dues vegades.\nVíctor Rodríguez va fer l'1-0 al 23' quan va rematar una falta picada per Quijada. Deu minuts després arribaria el de la igualada, obra de Guillem Cornellà, després d'una imprecissió del meta local Pol Flores.\nEls dos gols restants tindrien lloc a la meitat de la segona part. Al 60' David Garcia tornava a avançar els seus amb un xut ras lluny de l'abast de Jordi Tuscà. La rèplica, altre cop, va arribar en poc temps: el capità David Cano saltava més que ningú per empatar de cap. El Palamós va ser superior els minuts restants però no va poder perforar més la porteria del Mollet per recuperar el liderat.\nEl Palamós ara és segon a dos punts del filial del Girona però segueix, això sí, sense conèixer la derrota. Per mirar de continuar mantenint-se a les places d'ascens, diumenge que ve rebrà L'Escala en un dels derbis empordanesos que el Grup 1 de 1a Catalana ofereix.


Pisos turístics i habitatges, al ple municipal - De Valldoreix\nSant Cugat celebra aquest dilluns, 15 d’abril, el ple municipal ordinari. La sessió plenària començarà a les quatre de la tarda i, com sempre, a les vuit del vespre hi ha el torn obert a la ciutadania, perquè veïns i veïnes expressin públicament les seves demandes.\nUn dels punts importants que es tractarà serà la regulació dels allotjaments turístics a Sant Cugat. L’Ajuntament suspendrà l’atorgament de noves llicències de pisos turístics per tal de confeccionar una regulació que marqui les regles que ha de seguir l’obertura de nous allotjaments d’ús turístics.\nMés info: Sant Cugat regularà l’obertura de pisos turístics\nD’altra banda, el Ple haurà de fer l’aprovació inicial d’una modificació del Pla General Metropolità que té l’objectiu d’integrar i connectar parcs urbans del municipi amb Collserola, a l’entorn de Valldoreix i la Floresta, així com potenciar la centralitat de Valldoreix al voltant de la plaça de Can Cadena.\nTambé hi haurà una declaració conjunta de la Junta de Portaveus per la celebració dels 40 anys d’ajuntaments democràtics.\nHabitatge i educació\nTots els grups municipals de Sant Cugat s’han posat d’acord i aprovaran una moció, a proposta d’ERC-MES, per tal de consolidar l’ampliació del servei d’FGC de la línia S1 (Terrassa) coincidint amb la Festa Major i ampliar-ne la freqüència. També hi haurà una moció institucional per a la posada en marxa del projecte “Apadrina un parc”.\nD’altra banda, CUP-PC, ERC-MES, PDeCAT-Demòcrates, ICV-EUiA i PSC-CP mostraran el seu suport per establir un programa per atendre adequadament els joves que migren sense referents adults.\nPer la seva banda, el PP proposarà un text de rebuig a “l’atac del Parlament a l’educació diferenciada i en suport al dret dels pares a educar lliurement als seus fills”. Finalment, ICV-EUiA es posicionarà en contra del decret sobre habitatge aprovat per la Generalitat de Catalunya i reclamarà la seva retirada.\nLlegeix la noticia sencera al TOT: Pisos turístics i habitatges, al ple municipal


Castell de Almonecir – les nostres rutes a peu\nCastell de Almonecir\n14 de julio de 2018 Rutes a peu Comentarios 0 comentarios\nRuta: Castell de Almonecir\nDistància: 11,4 Km\nParticipants: Salva i Jesús.\nEl punt d’inici el fem des de la població de la Vall d’Almonacid des del carrer Cequiola just al panel informatiu. Anem en direcció cap a la rambla d’Algimia i la travessem.\nRambla d’Algimia o riu «Chico»\nSeguim per la vora de la rambla en direcció al castell. A pocs metres ens trobem un estany anomenat «Los patos de la fuente de la balsa».\nContinuem endavant i de seguida trobem la font llarga o de la Sta. Trinitat. Seguim avant fins a arribar a un encreuament on girem a la dreta per la senda de l’Alt que es troba empedrada al començament.\nCaminem en direcció al Castell que en tot moment està molt ben senyalitzat.\nEl castell de Almonecir és l’únic monestir fortificat musulmà a la Comunitat Valenciana i que data del s. XII.\nDesprés de vore’l tornem a la senda de l’Alt per a dirgir-nos al lloc a on farem el nostre café. Pugem a l’Alt de Bellido i ens dirigim cap a un mirador que trobem en direcció al Castell i a la Vall i Algimia d’Almonacid.\nVista panoràmica des del mirador de l’Alt de Bellido\nLa panoràmica és fantàstica des d’aquest mirador. Després de gaudir de les vistes, del café i del pastís amb crema de café fet per M. José és hora de tornar a la nostra ruta i tornem per la senda per on l’havíem deixat.\nPassem de llarg en un meravellós cresteig el corral de l’Alt i el de Bellido fins a arribar als peus del Cascalbar i girar per una senda a l’esquerra en direcció al PRCV 63.6.\nLes vistes del cresteig són meravelloses\nArribem al PRCV 63.6 o camí d’Algimia a Almedijar. Girem a l’esquerra cap Algimia pel Barranc de la Rodana.\nBaixem per mig d’un bosc de sureres que després caminarem entre camps d’oliveres tenim com a referència el castell.\nEl castell sempre el tenim com a referència\nTrobem unes paletes que ens indiquen una antiga noria la visitem i seguim avant fins a arribar a la mateixa senda de l’estany de Los Patos.\nJa sols ens queda terminar la ruta d’avui.\nÀnec possant al seu estany\nAlt de Bellido., Castell de Almonecir, Los Patos\nCastell de la Rodana


Mans Unides finançarà aquest any un projecte destinat a dones de l’Índia | La Llagosta informa\nMans Unides finançarà aquest any un projecte destinat a dones de l’Índia\nMans Unides del Vallès Oriental ha donat a conèixer la campanya solidària que desenvoluparà aquest 2016. L’ONG recaptarà diners per millorar la situació socioeconòmica de 400 dones descastades i tribals a l’Índia.\nCom és habitual, Mans Unides col·laborarà amb entitats vinculades directament al lloc de destí de l’ajuda. En aquest cas, es tracta d’una ONG creada per una comunitat de monges que ja fa 40 anys que treballa a l’Índia, concretament a la localitat de Wadali, a la Costa Oest de l’Índia. El projecte té un pressupost de 64.000 euros. El principal objectiu d’aquesta acció és formar dones d’aquest poble per assolir habilitats per a la vida diària, des de temes de gènere, fent una forta incidència als seus drets; fins a temes sanitaris o nocions d’economia, sistemes d’estalvi i habilitats empresarials.\nEl projecte pretén posar en marxa petits negocis amb una campanya de microcrèdits. Les beneficiàries també disposaran d’un vehicle per als desplaçaments i les activitats generadores d’ingressos. A més de l’aportació de Mans Unides, també hi haurà una contribució local i d’una part dels ingressos que generin les pròpies dones.\nEn total, es beneficiaran directament d’aquest projecte de formació 400 dones, que s’ampliaran fins a les 2.000 gràcies al treball en equip.\nD’altra banda, des de Mans Unides al Vallès Oriental, fan un balanç positiu del projecte que es va posar en marxa l’any passat al sud de Mauritània. L’ONG va recaptar més de 58.000 euros que van servir per construir una escola per a 300 infants. El projecte ha servit, a més, per tak que el govern asseguri la continuïtat del professorat i perquè les mares dels 300 infants, impulsores del projecte, puguin garantir un àpat al dia als escolars.


Salva Puig: «Sarrià és ideal per seguir creixent» - Diari de Girona\nSalva Puig: «Sarrià és ideal per seguir creixent»\nPer al debut a Divisió d'Honor Plata el Sarrià ha escollit un campió d'Europa d'handbol amb el Barça (2005) perquè dirigeixi l'equip: Salva Puig\njordi roura 22.06.2019 | 23:33\nEl camí per ser un entrenador d'elit li passa per Sarrià?\nEl fitxatge pel Sarrià és un pas endavant en la meva carrera com a entrenador. Vinc d'unes temporades al Calella força bones, en què tant l'equip com jo hem crescut molt, però havia arribat el moment de buscar nous reptes. I Sarrià és un lloc ideal per seguir creixent. L'equip ha pujat de categoria i el repte de jugar a Divisió d'Honor Plata és engrescador. A partir d'aquí no em plantejo el futur gaire més enllà. Vull gaudir de la categoria i del Sarrià, i estic centrat en aquesta temporada.\nAbans de retirar-se com a jugador ja tenia clar que voldria fer carrera com a tècnic?\nSí, sobretot en els meus últims anys de carrera, des que vaig anar a França i vaig veure una altra manera de treballar. Et comences a fixar en com els entrenadors plantegen les coses i els meus últims anys a Granollers, encara més. Vaig veure que volia continuar en l'handbol i quan em vaig retirar em va sortir l'oportunitat a Calella, que és on visc. Primer amb els equips de la base i més tard al primer equip.\nPer què li han servit aquests anys al Calella?\nHe estat tres anys a l'equip sènior però en duia més a la base. M'ha servit per descobrir com es gestiona un grup humà en una categoria sènior. Cada any hem tingut reptes. Primer vam salvar l'equip quan estava a Primera Catalana en una situació molt difícil. Després vam quedar campions, vam pujar a Lliga Catalana, i també vam guanyar aquest títol i vam fer la fase d'ascens a Primera Nacional. M'ha donat experiència.\nEl va frustrar no poder aconseguir l'ascens a Primera Nacional amb el Calella?\nSí. Potser el que més greu em sap és que dels tres partits de la fase d'ascens, que jugàvem a casa, en vam guanyar dos i ni així vam poder pujar. Vam ser tercer per gol average tot i guanyar dos partits. Vam tenir mala sort en el sorteig perquè ens van tocar dos filials, de l'Osca i el Guadalajara, que van portar equips molt reforçats. Et queda la sensació que potser en unes altres condicions hauríem pogut pujar però no puc retreure res a l'equip.\nJosep Espar ha sigut un factor clau en el fitxatge pel Sarrià?\nSí, amb en Josep des del primer moment que vam parlar vam tenir molt feeling. Ja ens coneixíem d'abans, com a exjugadors, i la veritat és que parlem el mateix idioma d'handbol. Ens vam entendre molt ràpidament. Ell ha sigut un factor clau, sí.\nCom el va seduir el Sarrià?\nEm sedueix amb tot. És un lloc molt tradicional d'handbol, ve de fer una temporada magnífica. Vull destacar la feina que han fet en Pere Coll i en Jordi de Toro perquè ha sigut espectacular. Hi ha un equip molt maco, ben consolidat, que ha pujat a Plata. Vull descobrir l'ambient del pavelló com a local. L'he patit com a visitant en categories inferiors i sé que Sarrià no és un lloc fàcil per jugar-hi de visitant. Tenir aquesta atmosfera que es crea com a local també em fa molta il·lusió poder-la viure.\nEl Bordils viurà la setena temporada a Plata. Això demostra que els equips amateurs també poden donar guerra?\nTant Bordils com Sarrià tenen una cosa molt bona: el sentiment de poble, el sentiment de defensar allò que és teu. Són projectes fets a casa i això la gent ho porta a dins. Això té moltes coses bones que després es reflecteixen en els jugadors, els tècnics i els aficionats. D'altres projectes amb gent de fora i més capacitat econòmica es poden torçar en qualsevol moment si fallen els diners. Però Bordils i Sarrià demostren que les coses es poden fer d'una altra manera. Amb cor, amb sentiment.\nCom s'imagina el derbi?\nCrec que seran dues dates molt importants. Hem de tenir cura d'aquest derbi, l'hem de potenciar i vendre'ls, quan arribin, de la millor manera possible. Han de ser una festa de l'handbol gironí i català. Tant de bo n'hi hagi per molts anys a Plata. Hem de donar exemple que pot ser un gran derbi. A partir d'una bona rivalitat, tots ens podem sortir reforçats.\nTé bona relació amb Pau Campos?\nSí, fa temps que ens coneixem. Fa poc vam tenir una conversa telefònica on vam coincidir amb moltes coses. Tenim ganes de retrobar-nos i seguir xerrant. Evidentment ell voldrà que guanyi el seu equip, i jo el meu. Segur que farà una gran feina a Bordils i entre els dos intentarem ajudar-nos el màxim possible per aconseguir que ens mantinguem a Plata.\nCalen molts reforços?\nLa plantilla està molt consolidada, porta temps jugant plegada. A més hi ha una bona base, com ho demostra la medalla de plata que recentment ha guanyat l'equip infantil al campionat d'Espanya. Si podem reforçar certes posicions amb gent que ens pugui ajudar i consolidar més l'equip per jugar a Plata, una categoria més forta i dura, ho intentarem fer.\nPau Palacios, del Calella, pot ser un dels reforços?\nLes coses no estan tancades. En Pau és un jugador molt interessant, que ens agradaria que formés part de la plantilla. L'he tingut de jugador. És un noi molt ràpid, elèctric en el contraatac, amb bona definició en el llançament i intens en el joc. Penso que ens podria anar molt bé.\nEs pot aspirar a alguna cosa més que no sigui la permanència a Plata?\nFrancament, penso que no ens hem de pressionar pel que fa als resultats. El més important és que l'equip vagi progressant i que es vegi que l'equip cada vegada vagi jugant millor. A tots ens faria il·lusió que el Sarrià salvés la categoria i seguís molts anys a Plata, però no ens volem posar cap pressió. Sabem que arribem a una categoria molt dura, amb fitxatges importants. És un tòpic, cal anar partit a partit i que l'equip progressi setmana a setmana.\nQuè li demana a l'afició?\nPoca cosa els puc demanar. Sé que la gent respondrà. Estic convençut que el pavelló es quedarà petit. I sé que si les coses no van bé també ens donaran suport. L'afició del Sarrià és fidel i si veu que l'equip s'entrega i va al màxim no ens podrà retreure res. En aquest sentit estic segur que ens ajudaran. Vull descobrir l'ambient del pavelló com a local i que aquesta força ens ajudi a guanyar partits.\nAquesta temporada el Sarrià ha pujat a Plata, però també el Banyoles a Primera Nacional i el Garbí a Lliga Catalana. L'handbol gironí està pletòric?\nA Girona s'estan fent bé les coses. Els equips progressen i hi ha bona base. Ara es recullen els fruits. S'ha d'aprofitar aquest moment daurat per seguir creixent. Està clar que a Barcelona, per nombre d'equips i població, potser hi ha més possibilitats, però a Girona també hi ha potencial.\nQuè li ha donat l'handbol?\nM'ha donat una manera de viure. Des dels sis anys que jugo a aquest esport, vaig començar des de benjamins i fins a arribar a l'elit. El més important són els valors que m'ha transmès: l'esforç, el treball en equip, el companyerisme... i en podria dir molts més. Les amistats que he fet també em fan sentir orgullós. Els títols i els premis estan molt bé, però al final, altres coses hi passen per davant.\nLa Copa d'Europa de 2005 amb el Barça és el seu millor moment esportiu?\nN'hi ha diversos però està clar que aquella Copa d'Europa sempre serà la imatge que em quedarà, per com la vam guanyar i contra qui. Ens vam enfrontar al millor equip d'aquells moments, un Ciudad Real ple d'estrelles, i nosaltres probablement no teníem els millors jugadors, tot i que vam demostrar ser el millor equip. Per la manera com vam guanyar, pràcticament al darrer segon, amb el penal d'Íker Romero amb el cap envenat, d'una manera bastant èpica, tot plegat fa que sigui un moment que no podré oblidar mai.\nDe tots n'he intentat agafar cosetes. He après de tothom. He tingut entrenadors molt bons, des de Manolo Montoya, Manolo Cadenas, Juan Carlos Pastor, Valero Ribera... no me'n voldria deixar cap. He treballat amb molt bons tècnics a tot arreu i seria difícil quedar-me amb un de sol.\nEl Salva Puig jugador s'entendria amb el Salva Puig tècnic?\nSí, segur. Perquè el que demana el Salva entrenador, el Salva jugador li ho donaria. Bàsicament demano que el jugador estigui concentrat i amb intensitat, estigui 5 minuts al camp o 60. Estic segur que ens posaríem d'acord.


Pla Emergència Famíliar d’AFAT 2016 – AFAT\nPer tercer any consecutiu, l’Associació de Famílies i Amics del TEB convoca les beques adreçades a les persones treballadores i/o usuàries dels serveis del TEB. Gràcies al suport de l’Ajuntament de Barcelona i als diners recaptats a través de les quotes d’AFAT, l’associació ha pogut organitzar un sistema d’ajut a aquelles persones amb discapacitat intel·lectual que viuen en situació de precaritat econòmica puguin fer front a necessitats bàsiques.\nEls conceptes susceptibles de rebre beques són: tractaments mèdics no coberts per la seguretat social (dentista, òptica, etc.); suport per evitar desnonaments, talls de subministraments o execució de deutes; servei de menjador…\nL’equip multidisciplinar assistencial del Grup Cooperatiu TEB és qui avalua els possibles cassos de ncessitat i els presenta a la junta directiva, tot preservant la protecció de dades de caràcter personal). En cap Cas la junta directiva tindrà accés a la identificació de les pesones i/o famílies\nSi sou una família que travessa un moment difícil des del punt de vista econòmic, si us plau, poseu-vos en contacte amb l’equip social del TEB.


INNOTEC. ACCIÓ cofinança el teu projecte d’R+D+i | Orbital40\nCONVOCATÒRIA 2018, OBERTA: DEL 9 DE JUNY AL 9 D’AGOST DE 2018\nINNOTEC és un nou servei d’ACCIÓ que t’ajudarà a fer possible els teus projectes d’I+D+i. Si tens un projecte d’R+D+i d’entre 25.000 i 150.000 euros, els ajuts INNOTEC et poden subvencionar fins a un 70 % del seu cost.\nLa convocatòria estarà oberta fins al 9 d’agost del 2018. Sol•licita el teu ajut INNOTEC!\nA quins projectes va dirigit?\nPoden sol•licitar els ajuts INNOTEC les pimes i microempreses establertes a Catalunya amb, com a mínim, un any de vida. Els projectes no podran superar el 50% de la facturació de l’empresa en l’any anterior i la seva despesa subvencionable ha d’estar entre els 25.000 i els 150.000 euros. Aquests projectes s’han de dur a terme en col•laboració amb desenvolupadors acreditats TECNIO o d’altres agents homologats. La seva durada màxima és de dos anys a partir de la data de sol•licitud.\nEl termini per sol•licitar els ajuts INNOTEC acaba el 9 d’agost del 2018. Els ajuts INNOTEC s’atorguen per concurrència competitiva. Un cop tancada la convocatòria, s’avaluaran els projectes beneficiaris de l’ajut seguint criteris d’excel•lència, impacte i mètode.\nEnllaç a procediment de Sol•licitud de l’ajut


Pauet i els Nòmades: de gener 2015\nMORT a la impremta\nEscrivien amb un bastonet sobre fang tendre, o sobre fulles de papir o fulls preparats amb cuiro. Escrivíem i contàvem coses. Coses de poderosos cavallers i batalles, coses de la vida i la mort. Il·lustràvem els escrits amb bells dibuixos i imatges que solament podien contemplar uns pocs ulls, els ulls dels qui tenien accés a la cultura: monjos, bisbes i senyors de castells forts i espases llargues, comerciants de sedes fines i joves deixebles d’un o d’altre mestre de saviesa.\nI en el món dels invents algú composa un artefacte per fer còpies i més còpies d’escrits nous i vells: LA IMPREMTA. I els arbres pagaran amb la vida per fabricar més i més paper, que no hi haurà mai prou per fer milers de milions de còpies que arriben de part a part del món. Bon invent, sens dubte, per a alguns, el millor i més revolucionari dels temps moderns.\nAra podrem copiar i difondre les més belles poesies, i els més infectes pensaments. Podrem llegir ben fàcilment tot allò que sigui imprès. I les idees de Lutero i de Marx, d’Einstein o Rousseau podran recórrer el món traduïdes o traïdes de llibreria en llibreria, de ma en ma, omplint-se de pols a les prestatgeries o encenent fogueres. Proclames, fullets, pamflets o revistes. Cartells, paràgrafs i oracions devotes... I amb les bones idees i els grans pensaments criats en passejos romàntics per boscos de somni, també trobarem ben fàcilment llibres i llibrets escrits a cop d’injúria, maledicència i odi per la humanitat. Els cucs podrits de cranis com el de Hitler o la brossa argüida per éssers dominadors i les idees parides vora les brases de llibres prohibits.\nUn invent més, tal vegada... sens dubte, mare de la universalització de l’accés a “les coses escrites” (que no és el mateix que la cultura). Ara puc, si vull, llegir i llegir i acumular pels racons de casa fulls i més fulls impresos plens de paraules. Solament jo decidiré quines paraules vull beneir i quines maleir... quins camps vull llaurar i quins deixar lloma. Això, aproximadament seria “l’esperit crític”, que m’ajudarà a escollir. No vull llistes de llibres prohibits, ni recomanats, no vull fulls seleccionats per qui troba tenir bon criteri. Vull que tot estiga imprès i triar, solament això.\nFou el Rector del poble qui va fer la tria de llibres a ca l’Alonso Quijano (més conegut com el Quixot). Ell va decidir quines coses eren bones per cremar i quines per guardar. O foren mans enguantades en cuir negre les què botaren foc a tantes biblioteques. O mans amb randes judicials (punyetes de Jutge, vaja) les que signen per ordenar il·legalitzar un diari o una revista. Són mans de Ministre les que tanquen en un calaix un informe amb el segell de “secret oficial”, i mans de banquer les que posen els diners per mantenir oberts diaris que diuen el que ells volen que es diga, i que difonen el que ells volen que es difonga... “Qui paga mana” i qui creu tenir la veritat absoluta ens la imposa.\nGener de 2015. Dos terroristes que havien matat a trets uns humoristes gràfics, gent que portava a la “màquina d’imprimir” allò que els venia de gust; ara romanen en una nau d’una empresa d’impressors, envoltats d’un exèrcit i centenars de policies. Són morts a trets... entre capses plenes de fulls en blanc i papers impresos. Els infants d’una escoleta propera surten per fi i són agafats de les mans per soldats i policies. Els seus pares alenen tranquils.\nI els ingenus com jo mateix, que creiem amb fermesa en la llibertat i en el poder de l’educació, seguirem treballant per ajudar a formar l’esperit crític, eixa arma interior que ens farà saber triar, entre totes les coses que passen per les rodes negres d’imprimir, les que ens fan millors, més humans, més bons, amb la llum clara i serena de la LLIBERTAT.


Droga un home que havia conegut per Internet i aprofita per buidar-li la casa Droga un home que havia conegut per Internet i aprofita per buidar-li la casa – Tot Barcelona | Notícies i Informació d'actualitat a Barcelona\nEls Mossos d'Esquadra han detingut un home i dues persones més que actuaven com a còmplices\nRedacció 07/05/2021 8:54 am\nEls Mossos d’Esquadra han detingut un home a Sants acusat de drogar i robar un altre home que havia conegut per Internet. Segons ha explicat la policia catalana, l’home va conèixer el lladre “a través d’una app de cites i el va convidar a casa seva”. Un cop allà, l’home li va abocar alguna substància al got per drogar-lo i, aprofitant que estava adormit, li va sostreure aparells electrònics, targetes de crèdit i altres objectes de valor.\nA més, va utilitzar l’empremta digital de la seva víctima per fer diferents transferències a altres comptes bancaris per valor de 6.000 euros. Dies després el lladre va vendre un ordinador a una botiga de segona mà a través d’un dels seus còmplices. Els Mossos acusen l’home de robatori violent, estafa i lesions i han denunciat un dels seus còmplices per estafa i un altre per receptació.\nQueda amb un home a través d'una app de cites i el convida a casa seva, a Sants (BCN). L'home li aboca alguna substància a un got d'aigua fins que s'adorm, moment en què aprofita per sostreure-li aparells electrònics, targetes de crèdit i altres objectes pic.twitter.com/0tk0wyFYRF\n— Mossos (@mossos) May 6, 2021\nMossos d'Esquadra Robatoris Sants-Montjuïc


Científics descobreixen com manipular circuits neuronals a través d'un smartphone\nUn equip format per científics de Corea del Sud i els EUA ha creat un dispositiu que manipula a distància els circuits neuronals mitjançant un petit implant cerebral controlat per un smartphone. Es tracta d'un enginy tecnològic que expliquen a la revista Nature Biomedical Engineering i amb el qual confien que es puguin realitzar importants avenços en patologies tan importants com l'Alzheimer, el Parkinson, la depressió, l'addicció o el dolor.\nEl nou dispositiu permet abordar neurones específiques que siguin d'interès mèdic, mitjançant la utilització de medicaments i llum durant llargs períodes de temps. Utilitza cartutxos de medicació reemplaçables i un poderós bluetooth de baixa energia.\nSegons Raza Qazi, científic de l'Institut Avançat de Ciència i Tecnologia de Corea del Sud (KAIST) i la Universitat de Colorado Boulder, "el dispositiu neuronal sense fil permet la neuromodulació química i òptica crònica que no s'havia aconseguit amb anterioritat".\nUna tecnologia que supera amb escreix la metodologia tradicional utilitzada pels neurocientífics, que fins ara utilitzen tubs metàl·lics rígids i fibres òptiques per subministrar els fàrmacs i la llum als pacients. Uns mètodes que a la llarga poden resultar nocius, ja que són susceptibles de causar lesions en el teixit cerebral tou.\nEls investigadors van haver de resoldre un important obstacle perquè l'alliberament crònic de drogues sense fil fos possible. Un desafiament relacionat amb el fet que els fàrmacs s'acaben esgotant i fins i tot evaporant. Per a això van enginyar un dispositiu neuronal amb un cartutx de medicaments reemplaçable perquè així els neurocientífics puguin estudiar els circuits cerebrals durant mesos sense preocupar-se per la falta de fàrmacs.\nAquests cartutxos de medicaments de connexió i ús a l'instant es van acoblar en un implant cerebral per a ratolins amb una sonda suau i del gruix d'un cabell humà, que consistia en canals microfluídics i alguns LED més petits que un gra de sal, per a dosis il·limitades de fàrmacs i emissió de llum.\nControlat mitjançant un smartphone, els neurocientífics poden activar fàcilment qualsevol combinació específica o seqüenciació precisa d'emissió de llum i fàrmacs en qualsevol animal implantat sense necessitat de ser físicament dins del laboratori.\nEn paraules de Michael Bruchas, professor d'anestesiologia i medicina del dolor i farmacologia de la Facultat de Medicina de la Universitat de Washington, "tenim moltes ganes d'utilitzar el dispositiu per a estudis farmacològics complexos, la qual cosa podria ajudar-nos a desenvolupar noves teràpies per al dolor, l'addicció i els trastorns emocionals".\nAquesta col·laboració global entre enginyers i neurocientífics durant tres anys i després de desenes de dissenys han portat a la validació amb èxit d'aquest poderós implant cerebral en ratolins que es mouen lliurement, que els investigadors creuen que realment pot accelerar el descobriment del cervell i les seves malalties.\nSALUT Vuit motius pels quals és tan necessari dormir bé El Nacional


Estrena a l’Eurolliga amb victòria | Andreuenc\nL’equip femení de waterpolo del Sant Andreu ha debutat a l’Eurolliga superant Utrecht holandès, amfitrió del grup per 9-11. Les andreuenques no s’han deixat intimidar per l’ambient de la piscina i han controlat el ritme del partit en tot moment amb un joc intens. Els propers rivals seran el Vouliagmeni grec (dissabte a les 12.30h) i el Bayer Uerdingen alemany (dissabte a les 21.30h).\nEls primers compassos de l’encontre han estat dominats per les andreuenques amb una gran intensitat. A la primera ofensiva, Alejandra Aznar ha enviat l’esferica al fons de la xarxa amb un llançament potent que sorprès i en l’equador Helena Lloret ha fet el segon amb un llançament creuat. Tot i així, les locals no s’han quedat de braços creuats. Han treballat incansablement per empatar el partit i en els darrers dos minuts han complert el seu objectiu amb dianes de Leoine Van Der Molen, des de l’exterior, i de Nerida Drewes aprofitant una situació de superioritat. I quan tot semblava que finalitzaria amb empat, ha entrat en escena la sang freda d’Alejandra Aznar. La waterpolista ha finalitzat dues transicions ràpides que han permès al Sant Andreu finalitzar el període amb dues dianes d’avantatge (2-4).\nAl segon període, holandeses han escurçat la diferència en dues superioritats finalitzades per Nerida Drewes i Amarens Genee. L’esforç de l’Ultrech no ha tingut gaire recompensa perquè el Sant Andreu ha superat Sarah Buis en tres ocasions. Helena Lloret de penal, Carmen Barringo des de la distancia i Elle Armit en els 2 metres (4-7).\nA la represa, el guio de l’enfrontament ha fet un gir. El protagonisme s’ha centrat en les defenses i en les grans intervencions de les porteres. En l’aspecte ofensiu cal destacar que tots els gols que s’han vist en el tercer quart han estat amb jugadora de més. Elle Armit i Alejandra Aznar han anotat els gols del Sant Andreu i Liselotte Smits el de l’Utrecht (5-9).\nTot i els quatre gols de diferència, el darrer quart no ha estat un pur tràmit. L’Utrecht ha competit fins al final i s’ha endut el parcial (4-2). Helena Lloret, de superioritat, i Silvia Morell han estat les encarrades d’assegurar el triomf, però l’emoció ha estat servida fins els darrers instants per les dianes anotades per Roxanne Frauenfelder i Amarens Genee que han situat a les locals dos de l’empat. La reacció holandesa ha arribat massa tard i això ha permès a les andreuenques iniciar l’Eurolliga amb una important victòria contra l’amfitrió del grup.\nDesprés d’aquesta gran estrena, l’esquadra dirigida per Javi Aznar disposa d’un dia descans. Això sí, dissabte tenen doble compromís: primer contra el Vouliagmeni (12.30h), el gran favorit, i més tard davant del Bayer Uerdingen (21.30.h), la ventafocs de la competició.\nFotografia: Un instant del partit enfront de l’Uralochka, de l’edició anterior de l’Eurolliga | Sergi Crespí\nEtiquetes: CN Sant AndreuEurolligafemeníUtrechtwaterpolo


Julia Vandehof és una creadora de teatre, actriu i intèrpret física. Viu i treballa a Berlín i Viena. El seu treball utilitza un fort llenguatge visual amb formes de narració no lineals. El seu enfocament interdisciplinari combina el moviment, el drama, el vídeo i l’escenografia, actuant com a disciplines complementàries i interconnectades. Se centra en la concepció col·laborativa, explorant la idea el cos poètic i la pràctica de el moviment encarnat.\nJulia va néixer i es va criar a Àustria. Es va formar com a actriu en el Drama College de Viena i es va graduar en estudis de teatre, cinema i mitjans de comunicació a la Universitat de Viena amb un enfocament en la pedagogia de teatre. Després de treballar en aquestes àrees i de crear la seva primera peça pròpia, Die Löwen sind donin Schmetterlingen nicht lästig, va fer un màster en Teatre i Interpretació a LISPA Berlín en col·laboració amb Rose Bruford College London, on es va graduar amb honors. Més tard, va realitzar una gira per la Xina com a titellaire i codirectora del Little Orange Castle Theatre & Theatro Piccolo. Recentment, s’ha embarcat en una gira nacional per l’Índia amb The Whilst Walking Theatre Festival (The Collaborators & Bacterial Factory).\nDurant la residència m’agradaria obrir de nou un procés d’investigació amb l’objectiu de crear nou material i donar nova forma a la versió actual de Little Fly.\nPer això s’utilitzaran jocs de poder lúdics, juntament amb la pràctica de l’escriptura des del cos i la creació de partitures de moviment.\nPersonalment, sempre estic molt interessada en mirar les experiències personals i les “històries” universals i utilitzar cadascuna com un salt de punt per alimentar una o altra per crear material.


Quatre de cada deu treballadors té un salari igual o inferior al d'abans de la crisi - Regió7 :: El Diari de la Catalunya Central\nQuatre de cada deu treballadors té un salari igual o inferior al d'abans de la crisi\nEl 69% dels directius ha millorat el seu sou respecte al 2008, davant del 42% d'empleats i el 58% de comandaments intermedis\nep 08.02.2020 | 22:15\nEls empleats han perdut poder adquisitiu durant la crisi ep\nEls empleats han perdut poder adquisitiu durant la crisi\nQuatre de cada deu treballadors, en concret el 39%, té un salari igual o inferior al que tenia el 2008, any en què va esclatar la crisi econòmica, davant del 47% que cobra més del que percebia aquells dies, segons un estudi d'InfoJobs.\nDins del 39% d'ocupats que no arriba a cobrar el sou que tenia el 2008, el 13% té un salari inferior al d'aquell any i el 26% el manté igual.\nMentre la meitat dels homes han superat el salari percebut el 2008, en el cas de les dones aquest percentatge només arriba al 43%. A més, el 24% dels homes cobren el mateix que abans de la crisi, xifra que en les dones ascendeix al 29%.\nD'acord amb aquest estudi, el 69% dels directius ha millorat el seu salari respecte al 2008, davant del 42% d'empleats i el 58% de comandaments intermedis. Així mateix, mentre que el 27% dels empleats percep un salari similar al d'abans de la crisi, només el 15% dels directius cobra el mateix que el 2008.\nPer tipus de jornada, el 44% dels que tenen un contracte parcial i el 38% dels que el tenen temporal cobren actualment el mateix o menys que en 2008.\nLes dades d'aquest estudi revelen, a més, que el 55% de la població ocupada va aconseguir un augment salarial el 2019, encara que per a dos de cada tres aquesta pujada no va ser satisfactòria. El 62% de la població va veure incrementar el seu salari el 2019 entre l'1% i el 3%, mentre que al 14% li van pujar el sou entre el 4% i el 10%, i només un 4% va rebre un increment superior al 10%. Per la seva banda, el 21% va tenir un increment salarial inferior a l'1%, per la qual cosa, en relació amb l'IPC, va perdre poder adquisitiu.\nPel que fa la 2020, el 45% dels ocupats creu que tindrà un augment de sou, davant del 55%, que no espera cap puja salarial, i els homes són una mica més optimistes que les dones. Així, mentre el 36,5% d'elles espera un augment salarial, entre els homes aquest percentatge arriba al 52%. Els treballadors es mostren més optimistes com més anys tenen. D'aquesta manera, el 41% de la població ocupada d'entre 30 a 44 anys espera enguany un augment salarial, davant del 53% dels que tenen més de 54 anys.\nPer categories professionals, el 41% dels empleats creu que el seu salari pujarà enguany, davant del 53% dels comandaments intermedis i el 61% dels directius. Al mateix temps, el 47% dels treballadors amb contracte indefinit a jornada completa esperen obtenir un augment salarial, en contrast amb el 35% dels quals tenen un contracte de durada determinada a temps complet. En el cas de les jornades parcials, el 37% dels que tenen un contracte indefinit parcial esperen aquest augment, davant del 23% dels temporals amb jornada parcial.\nPer comunitats autònomes, el País Basc és la més optimista, perquè el 53% dels bascos creu que el seu salari pujarà enguany, seguida d'Aragó (51%) i Balears i Astúries (50% en tots dos casos). Per contra, Cantàbria i Castella-la Manxa són les més negatives, amb percentatges del 39% i del 36%, respectivament.\nD'acord amb l'estudi, el 49% dels ocupats considera que una pujada del salari, per considerar-la significativa, hauria de situar-se entre 2.000 i 4.000 euros bruts anuals. Per al 25%, un augment satisfactori estaria entre els 4.000 i els 6.000 euros, i per a un 6%, per sobre dels 6.000 euros.\nNomés un de cada cinc treballadors (20%) estaria d'acord amb un augment salarial inferior a 2.000 euros bruts anuals, mentre per a un 15% ja seria un augment significatiu que li pugessin el sou entre 1.000 i 2.000 euros. Només un 5% es conforma amb un increment inferior a 1.000 euros.


Consideracions preliminars - Regió7 :: El Diari de la Catalunya Central\njoan barbé 13.10.2019 | 00:13\nRedacto la columna sense saber si divendres a darrera hora es farà publica la sentència, fa uns dies que tot gira al voltant del seu contingut i el destí del país sembla estar en mans de quatre personatges togats, amb g, mentre una tribu de voltors opinaires i analistes polítics ja s'han encarregat de potinejar tots els preliminars i sentenciar. Durant les darreres setmanes, el problema ha estat Catalunya.\nEspanya, no ho ha deixat de fer mai, ens mira per estrènyer les cadenes del nostre futur, que vol dir afluixar les del seu, per retardar tant com pugui un naufragi econòmic i social tan inevitable com anunciat. I el problema l'haurà provocat Catalunya\nHem viscut esdeveniments que farien reflexionar qualsevol societat avançada i democràticament consolidada, el que ha posat en evidència que Espanya no ho és i la Unió Europea s'ho hauria de fer mirar, sense cap reacció popular ni d'aquells sectors que s'anomenen –de fet l'adjectiu ja ha perdut tota credibilitat– progressistes. Perquè el problema queda lluny i es pensen que és de Catalunya.\nNo importa que un periodisme desacreditat menteixi a grans titulars, trinxi els codis d'ètica professional i desveli, tergiversant, secrets de sumari; tant se val que els joves d'Altsasu hagin estat condemnats en un judici que no ha admès proves que demostraven que allò, ni menys però tampoc més, va ser una baralla de bar; és igual que importants estaments internacionals hagin denunciat públicament serioses irregularitats en el judici al procés, qüestionant a més de la independència judicial, la veracitat de les declaracions; se'ls en fot que s'hagin vulnerat els drets fonamentals dels set detinguts dels CDR i tothom troba molt normal que el cap de la GC a Catalunya, en acte de servei i uniformat, faci declaracions polítiques, amenaci la població i se salti tots els principis de neutralitat dels cossos de seguretat de l'Estat, quan en qualsevol país democràtic ja hauria estat destituït, o com mal menor, alguna estrella de l'espatlla hauria volat. Però, és clar, aquestes coses només passen aquí i el problema és de Catalunya, ja s'ho trobaran.\nErnesto Che Guevara va dir que només existeix un sentiment més gran que l'amor a la llibertat: l'odi a qui te la pren. No hi haurà sorpreses, el dictamen judicial serà dur, influenciat políticament i monàrquicament per una tropa tan curta de gambals que no s'adona que a un poble no se'l pot humiliar, deixar-lo sense cap sortida amb condicions de dignitat, perquè quan l'oprimit es veu acorralat l'esclat, a més d'inevitable com ha demostrat la història, és imprevisible. Quan entenguin que els drets del poble no es posen ni a judici ni a debat sinó que es defensen, aleshores potser veuran que el problema no és només Catalunya, ni només de Catalunya, que va molt més enllà.


Espanya cerca el bitllet a Pequín</B>\nEspanya cerca el bitllet a Pequín\nEls homes de Méndez necessiten quedar entre els tres primers\nEls jugadors de la selecció espanyola de voleibol s'han marcat el gran objectiu d'aconseguir una plaça per als Jocs Olímpics de Pequín 2008, la qual cosasignifica obtenir una de les tres primeres places a la Copa del Món que disputaran, a partir d'avui, al Japó.\nEncara que Espanya és present en aquesta competició com a campiona d'Europa, en l'àmbit internacional continua sense tenir un prestigi i un historial dignes de ser tinguts en compte a l'hora d'assenyalar favorits i els homes de Marcelo Méndez ho volen aprofitar per sorprendre els seus rivals.\nA l'autocar, camí dels entrenaments, es gasten bromes preguntant-se a quant es paguen les apostes a favor seu i a la «pasta» que podrien guanyar en el cas de posar messions a favor seu i d'aconseguir la victòria i/o a la classificació per a Pequín. La selecció espanyola és gairebé la mateixa que va guanyar, de manera sorprenent, el passat Campionat d'Europa el mes de setembre a Rússia, amb només tres canvis: el del seleccionador Marcelo Méndez per l'italià Andrea Anastasi i els d'Alexis Valido i Alfonso Flores per José Luis Lobato i Guillermo Hernán respectivament.\nNingú no confiava en el triomf a Rússia, però a base d'esforç, ganes, una defensa a ultrança i un treball col·lectiu espartà, a més d'una mica de sort sempre necessària, aconseguiren l'objectiu. Ara, els jugadors se senten còmodes sense la condició de favorits i esperen explotar-ho. Hi ha el mateix bon ambient en la selecció i els jugadors volen tornar a assaborir l'èxit, ja que s'hi han acostumat.\nPer davant tenen onze partits en quinze dies i rivals més que qualificats i llorejats per endavant, amb Bulgària, el Brasil i els Estats Units per començar el menú a la seu de Matsumoto. La història, la lògica i el potencial físic i tècnic de la majoria dels equips juguen en contra seu, però ja han demostrat que saben lluitar contra corrent i sortir-ne airosos.\nLa selecció espanyola de voleibol s'ha guanyat, com a mínim, el benefici del dubte. Els Jocs Olímpics de Pequín són ja ben a prop. N'hi ha prou de quedar entre els tres primers.


Polítics de primera\nActualitzada 10/12/2016 a les 06:46\nM’agrada la política, seguir els congressos, escoltar les sessions parlamentàries. M’agrada aprendre dels homes i dones que dirigeixen els països i aquells que exerceixen el control sobre la seva gestió. M’agrada la política ben entesa, neta, hàbil en paraules i honesta en fets. M’agraden els polítics nobles que fan aquesta feina perquè hi creuen i no perquè busquen un lloc de poder o de guanyar diners. M’agraden els discursos ben estructurats, amb unes gotes d’ironia que fomentin la confrontació pacífica. M’agrada donar joc per poder veure després si he endevinat o no les cartes. No m’agrada veure homes i dones que busquen cadires on seure i exercir funcions de vassallatge o omplir-se les butxaques. No m’agrada veure polítics i mandataris que llegeixen les seves intervencions sense ànima, amb la mirada perduda esperant passar desapercebuts i no ser objectes d’una portada. No m’agrada veure com no saben sortir d’un guió que segurament no han fet ni ells. No m’agrada que el simplisme i el tòpic de qui dia passa any empeny siguin la tònica i el lideratge; i els projectes de futur engrescadors, l’excepció. Necessitem, i en èpoques de crisi més, persones talentoses, brillants, amb bona retòrica però sobretot que lluitin pel bé comú. Homes i dones responsables, generoses, que sacrifiquin la seva projecció en el sector privat per fer un servei de país. Desterrem la ignorància, la mala educació, la cobdícia i la mediocritat. Busquem l’excel·lència i tornem a fer de la política una de les més dignes disciplines.\nDavid va dir..Directa, brillant, clara i concisa..., com sempre. No crec que per les espanyes entenguessin res del que escrius... Bona lectura!\nM'agraderia molt aquest politics de la 1ª part pero crec mes aviat (al menys aqui a les espanyes) es fiquen en politica, per els sous que cobren i a mes a mes, si poden apart ficar-se algun extra a la buxaca\nA mi també m'agraden els politics que dius,però malauradament n'hi ha que es pasen quatre anys al parlament i les ùniques paraules que han dit en tot aquest temps,son si i no i enncara en cas de votacions\nDirecta, brillant, clara i concisa..., com sempre. No crec que per les espanyes entenguessin res del que escrius... Bona lectura!


Més de 33.000 estudiants finalitzen avui les PAU 2018\nAvui, últim dia de les PAU, els més de 33.000 estudiants matriculats enguany s’han examinat, al matí, de Geografia, Física, Dibuix artístic, Llatí, i Matemàtiques. A partir de les 14 hores, faran les últimes proves corresponents a Biologia, Cultura audiovisual, Grec, Disseny, Literatura catalana, i Tecnologia industrial.\nUn cop finalitzats els exàmens, els estudiants podran conèixer els resultats de les proves a partir del dia 27 de juny per internet al portal https://accesuniversitat.gencat.cat.. En el moment de la consulta dels resultats podran descarregar-se el document personal acreditatiu de les seves qualificacions dotat amb un codi segur de verificació.\nTots aquells estudiants que obtinguin una qualificació a les PAU superior o igual a 9 punts rebran una distinció de la Generalitat de Catalunya el proper 20 de juliol.\nEls exàmens en format PDF estan disponibles al web de Canal Universitats, a l’adreça: http://universitats.gencat.cat/ca/pau/\nEls alumnes de Batxillerat i Cicles Formatius de Grau Superior (CFGS) que volen cursar estudis d’educació infantil o d’educació primària han de realitzar la prova d’aptitud personal (PAP) que té lloc amb posterioritat a les PAU.\nEls 3.401 estudiants matriculats (2.892 l’any passat) a la PAP s’examinaran dissabte vinent, 16 de juny, en horari de matí, en cinc seus universitàries ubicades a Barcelona, al campus de Bellaterra de la UAB, Girona, Tarragona i Lleida.\nLa PAP per accedir als graus en Educació infantil i primària consta de dos exàmens, un de competència comunicativa i raonament crític (2 hores de durada), i un altre de competència logicomatemàtica (1 hora i 30 minuts).\nNota de premsa [159,43 KB ]